Crna Gora

Adresa: Bulevar Svetog Petra Cetinjskog 130,

81000 Podgorica, Crna Gora

tel: +382 20 234 197

www.gov.me/mmp

Ministarstvo ljudskih i manjisnkih prava

Broj: 09-01-056/22-708/2 01. decembar 2022. godine

**Izvještaj o sprovedenim javnim konsultacijama o Nacrtu sektorske analize u oblasti zaštite lica sa invaliditetom za 2023. godinu**

Shodno članu 79 Zakona o državnoj upravi i člana 12 i 13 Uredbe o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija u vezi člana 32a Zakona o nevladinim organizacijama, Ministarstvo ljudskih i manjinskih prava je dana 07. novembra 2022. godine objavilo Javni poziv za konsultovanje sa zainteresovanim nevladinim organizacijama koje se bave zaštitom lica sa invaliditetom u cilju sačinjavanja Sektorske analize za utvrđivanje predloga prioritetnih oblasti od javnog interesa i potrebnih sredstava za finansiranje projekata i programa nevladinih organizacija u oblasti zaštite lica sa invaliditetom od diskriminacije i promociju jednakosti.

Konsultacije su realizovane u periodu od petnaest dana (počev od 07. novembra do 22. novembra 2022. godine) u okviru kojih je sljedeća NVO dostavila svoje komentare i sugestije.

1. **NVO Udruženje mladih sa hendikepom Crne Gore UMHCG**

Udruženje mladih sa hendikepom Crne Gore (UMHCG) je dalo sljedeće komentare i sugestije na nacrt sektorske analize u oblasti zaštite lica sa invaliditetom od diskriminacije i promociju jednakosti za 2023. godinu:

**Opšti osvrt na opis problema:**

U cilju boljeg kvaliteta Sektorske analize, kao i prethodnog puta, predlažemo da se u dijelu Opis problema termin **„djeca sa smetnjama u razvoju“** zamijeni terminom **„djeca s invaliditetom“**, kao i da se i termin **„djeca sa intelektualnim smetnjama“** zamijeni terminom **„djeca s intelektualnim invaliditetom“**. Isto tako, potrebno je termin **„gluvo-slijepa interpretacija“** zamijeniti terminom **„interpretacija na znakovnom jeziku“**. Predloženi termini su u skladu s modelom pristupa invaliditetu zasnovanom na ljudskim pravima i kao takvi se nalaze u zvaničnom prevodu Konvencije UN o pravima OSI i crnogorskom Zakonu o ratifikaciji Konvencije UN o pravima osoba sa invaliditetom. Ovo posebno napominjemo jer se Sektorska analiza poziva na međunarodne dokumente, odnosno Konvenciju u prvom planu, a obaveza je države da primjenjuje pristup zasnovan na ljudskim pravima.

U odnosu na prošlogodišnju Sektorsku analizu zapažamo da je opis problema sada sveobuhvatniji i detaljnije razrađen. U tački 2.1. Nacrta koja se odnosi na prioritetne probleme u oblasti(ma) iz nadležnosti Ministarstva koji se planiraju rješavati finansiranjem projekata i programa nevladinih organizacija, pohvaljujemo dodatak dvije nove oblasti koje se odnose na zasebno tretiranje položaja žena i djevojčica s invaliditetom i djece s invaliditetom, što smatramo izuzetno značajnim.

Dodatno, u Nacrtu se pominje da je potrebno raditi na edukaciji državnih službenika za sprovođenje zakona i zaposlene u pravosuđu, na šta smo i sugerisali prethodne godine. Ovim putem pohvaljujemo uvažavanje komentara **UMHCG** jer su zaposleni u pravosuđu jedna od ciljnih grupa koju trebaju biti obuhvaćeni projektima. Takođe, u odnosu na javni i politički život, kao ciljne grupe sada su prepoznati i donosioci odluka, odnosno državne i opštinske izborne komisije, te poslanici i odbornici u nacionalnom i lokalnim parlamentima, odnosno predstavnici političkih partija, na šta smo, takođe, sugerisali prethodne godine, pa shodno tome, cijenimo uvažavanje i ovih sugestija jer će se na ovaj način u mnogome doprinijeti svim osobama s invaliditetom uživanje prava glasa i kandidovanje na izborima. Osim navedenog, pohvaljujemo prepoznavanje značaja preciziranja podataka o pokrenutim postupcima pred **Zaštitnikom ljudskih prava i sloboda Crne Gore**.

Takođe, ističemo nekoliko specifičnih segmenata za koje smatramo da bi bilo dobro da se dopune u opisu problema:

Među problemima je važno navesti i činjenicu da, iako **postoje različita istraživanja javnog mnjenja, nedostaju ona direktno usmjerena na same osobe s invaliditetom i članove njihovih porodica**, pa se postojeća odnose na percepciju diskriminacije, a ne na iskustva i stavove samih osoba s invaliditetom. U tom smislu, u segmentu izvora koji potvrđuju opis problema pored već pomenutog istraživanja **UMHCG**, konkretno [*Analize postupaka i sporova pokrenutih od strane OSI pred državnim organima*](https://umhcg.com/wp-content/uploads/2021/12/Analiza-postupaka-i-sporova-pokrenutih-od-strane-OSI-pred-drzavnim-organima.pdf), važno je navesti i druga relevanta istraživanja koje su sprovele NVO, među kojima je i **UMHCG**: [*Istraživanje o sprovođenju Strategije za zaštitu od diskriminacije lica sa invaliditetom i promociju jednakosti*](https://umhcg.com/wp-content/uploads/2020/01/7-X-19-UMHCG-istra%C5%BEivanje-sistematizacija-podataka-final.pdf)*,* [*Studija: Pristup pravdi osoba s invaliditetom s posebnim naglaskom na proceduralne adaptacije*](about:blank)i[*Leksikon ključnih pojmova u oblasti ljudskih prava OSI*](https://umhcg.com/wp-content/uploads/2021/08/2-VIII-21-Leksikon-klju%C4%8Dnih-pojmova-u-oblasti-LjP-OSI.pdf)*.*

**U tački 2.3.** u dijelu *Izvor(i) podataka* skrećemo pažnju da je potrebno brisati duple izvore podataka poput *Izvještaja Ministarstva pravde ljudskih i manjinskih prava, Izvještaja o implementaciji Strategije za zaštitu lica sa invaliditetom, Izvještaja o realizaciji preporuka Komiteta UN o pravima lica sa invaliditetom, izvještaja o realizaciji projekata i sl*. Takođe, predlažemo da se uskladi naziv Ministarstva jer se na pojedinim mjestima navodi nekadašnje Ministarstvo pravde, ljudskih i manjinskih prava.

**Obrazloženje:**

Ministarstvo ljudskih i manjinskih prava je sa posebnom pažnjom razmotrilo komentare i sugestije UMHCG u odnosu na sljedeće predloge: da se termin **„djeca sa smetnjama u razvoju“** zamijeni terminom **“djeca sa invaliditetom“**, da se termin **„intelektualne smetnje“** zamijene terminom **„intelektualni invaliditet“** kao i da se termin **„gluvo-slijepa interpretacija“** zamijeni treminom **„interpretacija na znakovnom jeziku“**. Navedeni komentari i sugestije su prihvaćeni na sljedeći način: **djeca sa invaliditetom/djeca sa smetnjama u razvoju**, kao termin koji se koristi u Strategiji za zaštitu lica sa invaliditetom od diskriminacije i promociju jednakosti za period 2022 – 2027. godina. Predlog izmjene ostalih termina je prihvaćen kako je i predloženo a sve u skladu sa Konvencijom UN o pravima OSI i pristupu zasnovanom na ljudskim pravima, crnogorskom Zakonu o ratifikaciji Konvencije UN o pravima osoba sa invaliditetom kao i Strategijom za zaštitu lica sa invaliditetom od diskriminacije i promociju jednakosti za period 2022 – 2027. godina.

Ministarstvo ljudskih i manjinskih prava je razmotrilo i preporuke u vezi nedostataka istraživanja, koja su direktno usmjerena na zaštitu od diskriminacije lica sa invaliditetom i članove njihovih porodica, a cijeneći značaj istih prilikom izrade i planiranja budućih politika odnosno strateških dokumenata, predlog je u potpunosti prihvaćen i isti će biti uvršten u dijelu izvora (linkova) u tekstu sektorske analize.

Prihvata se sugestija u dijelu tehničke korekcije koje se odnose na brisanje linkova koji su duplirani. Što se tiče sugestije koja se odnosi na usklađivanje naziva ministarstva, u dijelu sektorske analize gdje se naovdi izvještaj za 2021. godinu naveden je naziv ministarstva koje bilo formirnao u skladu za Uredbom o organizaciji i načinu rada državne uprave dok je na drugim mjestima navedeno Ministarstvo ljudskih i manjisnkih prava.

**Ministarstvo ljudskih i manjinskih prava**